РЕГЛАМЕНТ (ЕО) № 167/2007 НА КОМИСИЯТА
от 20 февруари 2007 година
относно заявленията за лицензии за внос на ориз с произход от Египет в рамките на тарифната квота, предвидена в Регламент (ЕО) № 196/97
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1785/2003 на Съвета от 29 септември 2003 г. относно общата организация на пазара на ориз (1),
като взе предвид Регламент (ЕО) № 2184/96 на Съвета от 28 октомври 1996 г. относно вноса в Общността на ориз с произход от и идващ от Египет (2),
като взе предвид Регламент (ЕО) № 196/97 на Комисията от 31 януари 1997 г. за определяне на подробни правила за прилагане на Регламент (ЕО) № 2184/96 на Съвета относно вноса в Общността на ориз с произход от и идващ от Египет (3), и по-специално член 4, параграф 3 от него,
като има предвид, че:
(1)
В член 4, параграф 3 от Регламент (ЕО) № 196/97 се предвижда, че Комисията определя единен процент за намаляване на заявените количества, ако заявленията за вносни лицензии надхвърлят количествата, които могат да бъдат предоставени. Посоченият член също предвижда, че Комисията трябва да уведоми държавите-членки за решението си в рамките на десет работни дни, считано от деня на подаване на заявлението за лицензия.
(2)
Заявленията за лицензии за внос на ориз, попадащ под код по КН 1006, подадени между 1 септември 2006 г. и 8 февруари 2007 г., са за количество от 32 994 тона, докато максималното количество, което ще бъде предоставено, е 32 000 тона ориз, попадащ под код по КН 1006.
(3)
Следователно има основание за определяне на процента за намаляване, предвиден в член 4, параграф 3 от Регламент (ЕО) № 196/97, за заявленията за лицензии за внос на ориз, внесени към 8 февруари 2007 г. и които се ползват от намалението на митото, предвидено в Регламент (ЕО) № 2184/96.
(4)
Уместно е също така да не се издават повече лицензии за внос, позволяващи получаването на намаление на митото за настоящата пазарна година.
(5)
С оглед на предмета им разпоредбите в настоящия регламент следва да влязат в сила в деня на публикуването им в Официален вестник на Европейския съюз,
ПРИЕ НАСТОЯЩИЯ РЕГЛАМЕНТ:
Член 1
Заявленията за лицензии за внос на ориз, попадащ под код по КН 1006, ползващ се с намаление на митата, предвидени в Регламент (ЕО) № 2148/96, подадени към 8 февруари 2007 г. и съобщени на Комисията, са основание за издаване на лицензии за количествата, посочени в заявленията, умножени с процент за намаляване в размер 80,123148 %.
Член 2
Заявленията за лицензии за внос на ориз, попадащ под код по КН 1006, подадени след 9 февруари 2007 г., не дават основание за издаване на лицензии за внос съгласно Регламент (ЕО) № 2148/96.
Член 3
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 февруари 2007 година.